**การศึกษาพื้นที่เสี่ยงต่อการเกิดอุบัติเหตุทางถนนในเขตเทศบาลเมืองปัตตานี จังหวัดปัตตานี**

**The study of road accident risk areas in Pattani Municipality, Pattani Province**

ซีตีฟาตีหม๊ะ อาจหาญ1\*

Seeteefateemah Arthan

นักศึกษาสาขาวิชาภูมิศาสตร์ คณะมนุษยศาสตร์และสังคมศาสตร์ มหาวิทยาลัยสงขลานครินทร์

e-mail : fatimah2541@gmail.com

**บทคัดย่อ**

การศึกษาวิจัยครั้งนี้มีวัตถุประสงค์เพื่อจัดทำแผนที่การเกิดอุบัติเหตุในพื้นที่เขตเทศบาลเมืองปัตตานีในช่วงปี 2558- 2562 จากนั้นวิเคราะห์พื้นที่เสี่ยงของการเกิดอุบัติเหตุจากความถี่ของการเกิดอุบัติเหตุร่วมกับการสำรวจภาคสนามและนำเสนอในรูปแบบของแผนที่และข้อมูลเชิงพรรณนา

ผลจากการรวบรวมข้อมูลของการเกิดอุบัติเหตุตั้งแต่ปี 2558 -2562 มีการเกิดอุบัติเหตุทั้งหมดจำนวน 542 ครั้งส่วนใหญ่มีลักษณะอุบัติเหตุมาจากการล้ม พลิกคว่ำจำนวน 291 ครั้ง รองลงมาคือรถชนกับรถอื่น จำนวน 208 ครั้ง ช่วงเวลาการเกิดอุบัติเหตุส่วนใหญ่คือช่วงเลิกเรียนหรือเลิกงาน คือตั้งแต่ 15.00 – 17.59 น. จำนวน 134 ครั้ง บริเวณที่เกิดอุบัติเหตุบ่อยครั้งได้แก่ ถนนหนองจิกบริเวณหอนาฬิกา จุดกลับรถหน้าโรงพยาบาลปัตตานี หน้าวิทยาลัยอาชีวะปัตตานี และทางแยกไปโรงเรียนเบญจมราชูทิศ

**คำสำคัญ :** พื้นที่เสี่ยงในการเกิดอุบัติเหตุทางถนน , เทศบาลเมืองปัตตานี

**ABSTRACT**

The purpose of this study was to establish the accident map in the Pattani municipality area during 2015-2019, and then analyze the risk areas of accidents. by the frequency of accidents together with field surveys and presented in descriptive form.

According to the collected data from 2015-2019, there were a total of 542 accidents, 291 of which were overturned cars, while car crash was reported 208 times, 134 accidents occurred between 3 p.m. and 5.59 p.m. after school or office hours. Areas where accidents frequently occurred included around the clock tower on Nong Chick, The U-turn points in front of Pattani Hospital and in front of Pattani Vocational College and the intersection to Benchamaratchuthit School.

**Keywords:** Road accident risk areas, Pattani Municipality

**บทนำ**

อุบัติเหตุบนท้องถนน เป็นเรื่องที่น่าสนใจและต้องได้รับการแก้ไข เป็นมหาตภัยในชีวิต ตัวเลขของการเกิดอุบัติเหตุเพิ่มขึ้นทุกปี กลายเป็นภัยใกล้ตัวที่ต้องระมัดระวังเป็นอย่างยิ่ง ในปัจจุบันการเพิ่มขึ้นของปริมาณยานพาหนะ ทั้งรถยนต์ รถจักรยานยนต์และยานพาหนะอื่นๆ มีจำนวนมากขึ้น ส่งผลให้การจราจรบนท้องถนนติดขัดและเกิดอุบัติเหตุมากขึ้น ในพื้นที่จังหวัดปัตตานีพบว่าในปี 2562 มีจำนวนอุบัติเหตุรวม 2,406 ครั้ง มีผู้ทุพพลภาพจำนวน 16 ราย บาดเจ็บ 3,142 ราย และเสียชีวิต 62 ราย โดยพื้นที่อำเภอเมืองมีจำนวนอุบัติเหตุมากที่สุด 573 ครั้ง มีผู้ทุพพลภาพจำนวน 6 ราย บาดเจ็บ 675 ราย เสียชีวิต 16 ราย โดยเฉพาะในพื้นที่เทศบาลเมืองปัตตานีประกอบด้วย 3 ตำบล ได้แก่ ตำบลสะบารัง ตำบลอาเนาะรู และตำบลจะบังติกอ เป็นพื้นที่ที่มีจำนวนประชากรอาศัยอยู่หนาแน่น ยานพาหนะในการสัญจรบนท้องถนนมีจำนวนมากทำให้การสัญจรค่อนข้างติดขัดและมีการเกิดอุบัติเหตุในการจราจรอยู่บ่อยครั้งส่งผลให้ตัวเลขของการเกิดอุบัติเหตุทางจราจรเพิ่มขึ้น จากข้อมูลสถิติการใช้สิทธิ์ พ.ร.บ. ผู้บาดเจ็บและเสียชีวิตในพื้นที่เทศบาลเมืองปัตตานี จังหวัดปัตตานี พบว่าในทุกปีมีจำนวนผู้เสียชีวิตจากอุบัติเหตุจราจรเพิ่มขึ้นอย่างต่อเนื่อง มีผู้ได้รับความเสียหายปีหนึ่งประมาณ 200 คน ผู้เสียชีวิตส่วนใหญ่อยู่ในช่วงอายุตั้งแต่ 16-35 ปี (ศูนย์ข้อมูลอุบัติเหตุ เพื่อเสริมสร้างวัฒนธรรมความปลอดภัยทางถนน, 2563) เนื่องจากผู้วิจัยได้เห็นถึงปัญหาของการใช้รถใช้ถนนในพื้นที่เทศบาลเมืองปัตตานี จึงมีความสนใจที่จะศึกษาเกี่ยวกับลักษณะของการเกิดอุบัติเหตุ ช่วงเวลาการเกิดอุบัติเหตุ และบริเวณใดที่เกิดอุบัติเหตุบ่อยครั้งมากที่สุด เพื่อเป็นแนวทางในการป้องกันและแก้ไขปัญหาการเกิดอุบัติเหตุบนท้องถนนในเขตเทศบาลเมืองปัตตานีต่อไป

**วัตถุประสงค์การวิจัย**

1.เพื่อจัดทำแผนที่การเกิดอุบัติเหตุทางถนนในพื้นที่เขตเทศบาลเมืองปัตตานี จ.ปัตตานี

2.เพื่อศึกษาพื้นที่เสี่ยงต่อการเกิดอุบัติเหตุทางถนนในเขตเทศบาลเมืองปัตตานี จ.ปัตตานี

**วิธีดำเนินการวิจัย**

1. ข้อมูลและแหล่งข้อมูล

* 1. ข้อมูลสถิติการเกิดอุบัติเหตุจากสถานีบริษัทกลางคุ้มครองผู้ประสบภัยจากรถ จำกัด ตั้งแต่วันที่1 มกราคม 2558 ถึงวันที่31 ธันวาคม 2562
  2. ข้อมูลเชิงเลข ขอบเขตการปกครองจากกรมแผนที่ทหาร
  3. ข้อมูลเชิงเลขเส้นทางคมนาคมจากกรมแผนที่ทหารและปรับปรุงข้อมูลให้ทันสมัยโดยใช้ข้อมูลดาวเทียมจาก Google Earth
  4. ภาพถ่ายบริเวณจุดเกิดอุบัติเหตุบ่อยครั้งที่ได้จากการลงสำรวจพื้นที่จริง
  5. ข้อมูลเอกสารและงานวิจัยที่เกี่ยวข้อง

2. เครื่องมือที่ใช้ในการเก็บรวบรวมข้อมูล

* 1. โทรศัพท์มือถือ เพื่อใช้ในการบันทึกภาพ
  2. แบบสำรวจพื้นที่ เพื่อใช้บันทึกลักษณะสภาพแวดล้อมของพื้นที่

1. การวิเคราะห์ข้อมูลและการนำเสนอข้อมูล
   1. การจัดทำแผนที่การเกิดอุบัติเหตุประกอบด้วย

1) การรวบรวมข้อมูลของการเกิดอุบัติเหตุที่ได้จากการจดบันทึกจากบริษัทกลางคุ้มครองผู้ประสบภัยจากรถ จำกัด ตั้งแต่ปี 2558-2562 ย้อนหลังรวม 5 ปี ประกอบไปด้วยข้อมูล ประเภทของการเกิดอุบัติเหตุ วันที่เกิดอุบัติเหตุ ช่วงเวลาที่เกิดอุบัติเหตุ สถานที่เกิดอุบัติเหตุ ดังนี้

1.1 ประเภทของการเกิดอุบัติเหตุ การแบ่งลักษณะของการเกิดอุบัติเหตุเป็น 5 ประเภท ได้แก่ รถชนคนเดิน รถล้ม/พลิกคว่ำ ชนทรัพย์สินอื่นที่ไม่ใช่รถ ชนกับรถคนอื่น และเสียหลักด้วยตนเอง รายปีตั้งแต่ปี 2558-2562 ย้อนหลังรวม 5 ปี

1.2 วันที่เกิดอุบัติเหตุ การแบ่งช่วงวันที่เกิดอุบัติเหตุเป็น 3 ช่วง ได้แก่ ช่วงปกติ (วันจันทร์ถึงวันศุกร์) ช่วงวันหยุดปกติ (วันเสาร์และอาทิตย์) และช่วงวันหยุดราชการ รายปีตั้งแต่ปี 2558-2562 ย้อนหลังรวม 5 ปี

1.3 ช่วงเวลาที่เกิดอุบัติเหตุ การแบ่งจำนวนช่วงเวลาของการเกิดอุบัติเหตุรายชั่วโมง ตลอด 24 ชั่วโมง รายปีตั้งแต่ปี 2558-2562 ย้อนหลังรวม 5 ปี

1.4 ช่วงเดือนที่เกิดอุบัติเหตุ วิเคราะห์จำนวนเดือนของการเกิดอุบัติเหตุระหว่างเดือนมกราคม ถึงเดือนธันวาคม จำนวน 12 เดือน รายปีตั้งแต่ปี 2558-2562 ย้อนหลังรวม 5 ปี

2) นำข้อมูลนำเข้าระบบสารสนเทศภูมิศาสตร์จากพิกัดการเกิดอุบัติเหตุ และจัดทำฐานข้อมูลตามรายละเอียดของอุบัติเหตุ

3) จัดทำแผนที่การเกิดอุบัติเหตุตามประเภทการเกิดอุบัติเหตุ และช่วงเวลาการเกิดอุบัติเหตุ

3.2 การศึกษาพื้นที่เสี่ยงต่อการเกิดอุบัติเหตุทางถนน ได้จากการนำจุดเกิดอุบัติเหตุในแต่ละปีตั้งแต่ปี 2558 -2562 มาซ้อนทับกัน (overlay) เพื่อดูจำนวนความถี่ของจุดที่ซ้อนทับกันมากที่สุด จากนั้นลงพื้นที่เพื่อสำรวจจุดที่เกิดอุบัติเหตุมากที่สุด โดยเก็บข้อมูลสภาพแวดล้อมของพื้นที่และถ่ายภาพบริเวณที่เกิดอุบัติเหตุ จากนั้นนำข้อมูลที่ได้จากการสำรวจพื้นที่จริงมาอธิบายร่วมกับข้อมูลสาเหตุของการเกิดอุบัติเหตุ และช่วงเวลาของการเกิดอุบัติเหตุ

**ผลการวิจัย**

1. ข้อมูลการเกิดอุบัติเหตุ

1.1 ประเภทอุบัติเหตุที่เกิดในพื้นที่เขตเทศบาลเมืองปัตตานี จังหวัดปัตตานี

การเกิดอุบัติเหตุทางถนนมีหลายลักษณะ ซึ่งแต่ละลักษณะสามารถอธิบายความหมายได้ดังนี้

*อุบัติเหตุรถพลิกคว่ำ*ในที่นี้หมายถึงอุบัติเหตุที่เกิดขึ้นคนเดียว โดยที่ไม่มีคู่กรณี หากวิเคราะห์บริเวณที่เกิดอุบัติเหตุบ่อยในเขตเทศบาลนครเมืองปัตตานีนั้น ส่วนใหญ่จะเกิดบนถนนที่มีทางแยกต่างๆ เพราะผู้ขับขี่ส่วนใหญ่จะใช้ความเร็วสูงอาจทำให้เสียการควบคุมจนรถพลิกคว่ำ อุบัติเหตุรถคว่ำจะเกิดแบบกระจาย โดยไม่เกาะกันเป็นกลุ่ม พบว่าถนนที่เกิดอุบัติเหตุบ่อยเป็นถนนที่มีอุบัติเหตุรถคว่ำมากที่สุด เช่น พื้นที่ทางโค้ง ทางเลี้ยว พื้นที่ขรุขระ และการไม่ชำนาญของผู้ขับขี่

*ชนกับรถอื่น* ในที่นี้หมายถึงอุบัติเหตุที่คู่กรณีทั้งสองฝ่ายขับรถเหมือนกัน เป็นอุบัติเหตุที่มีความรุนแรงมากที่สุด อุบัติเหตุชนกับรถอื่นมีหลายกรณี ชนประสานงานอย่างรุนแรง การเฉี่ยวชนกัน ทำให้เกิดความเสียหาย จุดที่เกิดอุบัติเหตุรถชนกับรถอื่นมาก เป็นบริเวณพื้นที่ที่มีจำนวนยานพาหนะที่หนาแน่น เนื่องจากการรีบร้อนในการสัญจร การใช้ความเร็วสูงในการสัญจร ความประมาท และขาดระเบียบในการใช้รถใช้ถนน

*ชนทรัพย์สินอื่นที่ไม่ใช่รถ* ในที่นี้หมายถึงอุบัติเหตุรถชนอาจจะเป็นสิ่งของ ขอบทาง ชนสัตว์ อุบัติเหตุชนิดนี้เกิดแบบกระจายตัวไม่ได้เกาะกลุ่ม ส่วนใหญ่มักจะเกิดตามถนนที่มีพื้นผิวทางชำรุดหรือ บริเวณที่กำลังมีการก่อสร้าง อาจจะมีสิ่งของตั้งขวางทางรถผู้ใช้รถมองไม่เห็น หรือขับขี่เร็วเกินกำหนดจนทำให้เกิดอุบัติเหตุได้ จะพบว่าถนนที่เกิดอุบัติเหตุบ่อย เป็นถนนที่มีจำนวนรถในการสัญจรจำนวนมาก เช่น ทางสี่แยก ทางโค้ง ทางที่ไม่มีสัญญาณไฟจราจร และทางกลับรถเป็นส่วนใหญ่ เป็นพื้นที่ที่มีอุบัติเหตุมากที่สุด

*ชนคนเดินถนน*ในที่นี้หมายถึงอุบัติเหตุที่คู่กรณีเป็นคนเดินทางเท้าข้ามถนน หรือยืนริมถนน ซึ่งเป็นอุบัติเหตุที่ไม่ค่อยรุนแรงและเกิดขึ้นได้น้อย ส่วนใหญ่จะเกิดในพื้นที่ตรงบริเวณขอบทาง กลางถนน เกิดจากความประมาทในการคาดคะเนในการตัดสินใจ และการข้ามถนนไม่ตรงทางม้าลาย หรือการหักหลบของผู้ขับขี่ อุบัติเหตุชนิดนี้เกิดแบบกระจายตัวไม่ได้เกาะกลุ่ม อาจจะมีสิ่งของตั้งขวางทางรถผู้ใช้รถมองไม่เห็นจนทำให้เกิดอุบัติเหตุได้

*เสียหลักด้วยตัวเอง*ในที่นี้หมายถึงอุบัติเหตุที่เกิดขึ้นคนเดียว เกิดขึ้นด้วยตัวเองเกิดจากความประมาทในการนั่งรถ หรืออุบัติเหตุจากเครื่องนุ่งห่มเกิดจากการที่ชายผ้าติดหรือเกี่ยวที่ล้อทำให้เกิดอุบัติเหตุรถเสียหลักทำให้ตกจากรถ และเกิดจากเครื่องยนต์หรือยานพาหนะขาดความปลอดภัย

ผลจากการรวบรวมข้อมูลการเกิดอุบัติเหตุในพื้นที่เขตเทศบาลเมืองปัตตานี จังหวัดปัตตานีตั้งแต่ปี 2558 - 2562 มีรายละเอียดดังตารางที่ 1

ตารางที่ 1 จำนวนอุบัติเหตุบนท้องถนนในเขตพื้นที่เทศบาลเมืองปัตตานี ในช่วงปี 2558 – 2562 จำแนกตามลักษณะอุบัติเหตุ

|  |  |  |  |  |  |  |
| --- | --- | --- | --- | --- | --- | --- |
| ลักษณะอุบัติเหตุ | ปี 2558  จำนวน (ครั้ง) | ปี 2559  จำนวน (ครั้ง) | ปี 2560  จำนวน (ครั้ง) | ปี 2561  จำนวน (ครั้ง) | ปี 2562  จำนวน (ครั้ง) | รวม |
| 1.รถชนคนเดิน | 4 | 4 | 3 | 3 | 5 | 19 |
| 2.รถล้ม พลิกคว่ำ | 50 | 53 | 54 | 65 | 69 | 291 |
| 3.ชนทรัพย์สินอื่น | 9 | 3 | 2 | 0 | 4 | 18 |
| 4.รถชนกับรถอื่น | 65 | 15 | 32 | 39 | 57 | 208 |
| 5.เสียหลักเอง | 1 | 2 | 2 | 1 | 0 | 6 |
| รวม | 129 | 77 | 93 | 108 | 135 | 542 |

จากข้อมูลในตารางที่ 1 พบว่าพื้นที่เขตเทศบาลเมืองปัตตานี จังหวัดปัตตานี ในปี 2558 มีการเกิดอุบัติเหตุจำนวน 129 ครั้ง ลักษณะอุบัติเหตุที่เกิดมากที่สุดคือ อุบัติเหตุรถชนกับรถอื่นมากที่สุดจำนวน 65 ครั้ง รองลงมา คือ รถล้มพลิกคว่ำ 50 ครั้ง ชนทรัพย์สินอื่นที่ไม่ใช่รถจำนวน 9 ครั้ง ชนคนเดินถนนจำนวน 4 ครั้ง และเสียหลักด้วยตัวเองจำนวน 1 ครั้ง ตามลำดับ

พื้นที่เขตเทศบาลเมืองปัตตานี จังหวัดปัตตานี ในปี 2559 มีการเกิดอุบัติเหตุจำนวน 77 ครั้ง ลักษณะอุบัติเหตุที่เกิดมากที่สุดคือ รถล้มพลิกคว่ำ 53 ครั้ง รองลงมา คือ อุบัติเหตุรถชนกับรถอื่นจำนวน 15 ครั้ง ชนคนเดินถนนจำนวน 4 ครั้ง ชนทรัพย์สินอื่นที่ไม่ใช่รถจำนวน 3 ครั้ง และเสียหลักด้วยตัวเองจำนวน 2 ครั้ง ตามลำดับ

พื้นที่เขตเทศบาลเมืองปัตตานี จังหวัดปัตตานี ในปี 2560 มีการเกิดอุบัติเหตุจำนวน 93 ครั้ง ลักษณะอุบัติเหตุที่เกิดมากที่สุดคือ รถล้มพลิกคว่ำ 54 ครั้ง รองลงมา คือ อุบัติเหตุรถชนกับรถอื่นจำนวน 32 ครั้ง ชนคนเดินถนนจำนวน 3 ครั้ง ชนทรัพย์สินอื่นที่ไม่ใช่รถจำนวน 2 ครั้ง และเสียหลักด้วยตัวเองจำนวน 2 ครั้ง ตามลำดับ

พื้นที่เขตเทศบาลเมืองปัตตานี จังหวัดปัตตานี ในปี 2561 มีการเกิดอุบัติเหตุจำนวน 108 ครั้ง ลักษณะอุบัติเหตุที่เกิดมากที่สุดคือ รถล้มพลิกคว่ำ 65 ครั้ง รองลงมา คือ อุบัติเหตุรถชนกับรถอื่นจำนวน 39 ครั้ง ชนคนเดินถนนจำนวน 3 ครั้ง และเสียหลักด้วยตัวเองจำนวน 1 ครั้ง

พื้นที่เขตเทศบาลเมืองปัตตานี จังหวัดปัตตานี ในปี 2562 มีการเกิดอุบัติเหตุจำนวน 135 ครั้ง ลักษณะอุบัติเหตุที่เกิดมากที่สุดคือ รถล้มพลิกคว่ำ 69 ครั้ง รองลงมา คือ อุบัติเหตุรถชนกับรถอื่นจำนวน 57 ครั้ง ชนคนเดินถนนจำนวน 5 ครั้ง และชนทรัพย์สินอื่นที่ไม่ใช่รถจำนวน 4 ครั้ง

โดยรวมแล้วอุบัติเหตุที่เกิดมากที่สุด คือ รถล้มพลิกคว่ำมากที่สุด รองลงมาคือ อุบัติเหตุรถชนกับรถอื่น ชนคนเดินถนน ชนทรัพย์สินอื่นที่ไม่ใช่รถ และเสียหลักด้วยตัวเอง

1.2 ช่วงเวลาที่เกิดอุบัติเหตุในพื้นที่เขตเทศบาลเมืองปัตตานี จังหวัดปัตตานี

ในปี 2558 พื้นที่เขตเทศบาลเมืองปัตตานี จังหวัดปัตตานี ช่วงเวลา 16:00-16:59 น. มีอุบัติเหตุทางถนนมากที่สุด จำนวน 18 ครั้ง รองลงมาช่วงเวลา 17:00-17.59 น. จำนวน 16 ครั้ง ช่วงเวลา 15:00-15:59 น. จำนวน 12 ครั้ง และช่วงเวลา 07:00-07:59 น. จำนวน 8 ครั้ง ตามลำดับ

ในปี 2559 พื้นที่เขตเทศบาลเมืองปัตตานี จังหวัดปัตตานี ช่วงเวลา 11:00-11:59 น. มีอุบัติเหตุทางถนนมากที่สุด จำนวน 11 ครั้ง รองลงมาช่วงเวลา 07:00-07:59 น. จำนวน 10 ครั้ง และช่วงเวลา 17:00-17:59 น. จำนวน 8 ครั้ง ตามลำดับ

ในปี 2560 พื้นที่เขตเทศบาลเมืองปัตตานี จังหวัดปัตตานี ช่วงเวลา 16:00-16:59 น. มีอุบัติเหตุทางถนนมากที่สุด จำนวน 9 ครั้ง รองลงมาช่วงเวลา 19:00-19:59 น.จำนวน 8 ครั้ง ช่วงเวลา 15:00 - 15:59 น. 17:00 -17:59 น. และ 18:00 -18:59 น. จำนวน 7 ครั้ง ตามลำดับ

ในปี 2561 พื้นที่เขตเทศบาลเมืองปัตตานี จังหวัดปัตตานี ช่วงเวลา 14.00-14.59 น. มีอุบัติเหตุทางถนนมากที่สุด จำนวน 14 ครั้ง รองลงมาช่วงเวลา 11:00-11:59 น. จำนวน 11 ครั้ง ช่วงเวลา 18.00-18:59 น. จำนวน 10 ครั้ง และช่วงเวลา 15:00-15:59 น. จำนวน 9 ครั้ง ตามลำดับ

และปี 2562 พื้นที่เขตเทศบาลเมืองปัตตานี จังหวัดปัตตานี ช่วงเวลา 14:00-14:59 น. มีอุบัติเหตุทางถนนมากที่สุด จำนวน 16 ครั้ง รองลงมาช่วงเวลา 15:00-15:59 น. จำนวน 12 ครั้ง ช่วงเวลา 10:00-10:59 น. จำนวน 11 ครั้ง และช่วงเวลา 19:00-19:59 น. จำนวน 10 ครั้ง ตามลำดับ

ช่วงเวลาที่เกิดอุบัติเหตุในพื้นที่เขตเทศบาลเมืองปัตตานี จังหวัดปัตตานี ตั้งแต่ปี 2558 - 2562 จำนวน 542 ครั้ง พบว่า ช่วงเวลา 17.00-17.59 น. และ 15:00-15:59 น. มีการเกิดอุบัติเหตุมากที่สุด จำนวน 45 ครั้ง รองลงมาช่วงเวลา 16.00-16.59 น. มีการเกิดอุบัติเหตุ จำนวน 44 ครั้ง ช่วงเวลา 11:00-11:59 น. และ 14:00-14:59 น. จำนวน 40 ครั้ง ตามลำดับ รายละเอียดดังตารางที่ 2

ตารางที่ 2 จำนวนช่วงเวลาเกิดอุบัติเหตุบนท้องถนนในพื้นที่เทศบาลเมืองปัตตานี ในช่วงปี 2558- 2562 จำแนกตามช่วงเวลา

|  |  |  |  |  |  |  |
| --- | --- | --- | --- | --- | --- | --- |
| ช่วงเวลาเกิดอุบัติเหตุ | ปี 2558  จำนวน (ครั้ง) | ปี 2559  จำนวน (ครั้ง) | ปี 2560  จำนวน (ครั้ง) | ปี 2561  จำนวน (ครั้ง) | ปี 2562  จำนวน (ครั้ง) | รวม |
| 01:00 - 01:59 | 3 | 1 | 0 | 3 | 1 | 8 |
| 02:00 - 02:59 | 3 | 0 | 1 | 0 | 1 | 5 |
| 03:00 - 03:59 | 0 | 0 | 2 | 0 | 0 | 2 |
| 04:00 - 04:59 | 2 | 0 | 0 | 0 | 0 | 2 |
| 05:00 - 05:59 | 3 | 1 | 0 | 1 | 0 | 5 |
| 06:00 - 06:59 | 3 | 2 | 1 | 2 | 7 | 15 |
| 07:00 - 07:59 | 8 | 10 | 4 | 4 | 10 | 36 |
| 08:00 - 08:59 | 6 | 3 | 1 | 4 | 7 | 21 |
| 09:00 - 09:59 | 7 | 1 | 4 | 6 | 6 | 24 |
| 10:00 - 10:59 | 7 | 0 | 6 | 7 | 11 | 31 |
| 11:00 - 11:59 | 6 | 11 | 6 | 11 | 6 | 40 |
| 12:00 - 12:59 | 4 | 3 | 3 | 4 | 8 | 22 |
| 13:00 - 13:59 | 6 | 5 | 8 | 2 | 9 | 31 |
| 14:00 - 14:59 | 3 | 7 | 2 | 14 | 16 | 40 |
| 15:00 - 15:59 | 12 | 5 | 7 | 9 | 12 | 45 |
| 16:00 - 16:59 | 18 | 3 | 9 | 6 | 8 | 44 |
| 17:00 - 17:59 | 16 | 8 | 7 | 8 | 6 | 45 |
| 18:00 – 18:59 | 6 | 7 | 7 | 10 | 7 | 38 |
| 19:00 - 19:59 | 4 | 5 | 8 | 2 | 10 | 29 |
| 20:00 - 20:59 | 3 | 0 | 4 | 4 | 2 | 13 |
| 21:00 - 21:59 | 2 | 4 | 6 | 4 | 3 | 19 |
| 22:00 - 22:59 | 3 | 1 | 0 | 0 | 1 | 5 |
| 23:00 – 23:59 | 2 | 0 | 1 | 5 | 2 | 10 |
| 00:00 - 00:59 | 2 | 0 | 6 | 2 | 2 | 12 |
| รวม | 129 | 77 | 93 | 108 | 135 | 542 |

1.3 วันที่เกิดอุบัติเหตุในพื้นที่เขตเทศบาลเมืองปัตตานี จังหวัดปัตตานี

ในปี 2558 พื้นที่เขตเทศบาลเมืองปัตตานี จังหวัดปัตตานี ช่วงวันปกติ(จันทร์ถึงศุกร์) มีอุบัติเหตุมากที่สุด จำนวน 103 ครั้ง รองลงมาวันหยุด(วันเสาร์และอาทิตย์) จำนวน 19 ครั้งและช่วงวันหยุดราชการมีอุบัติเหตุ จำนวน 7 ครั้ง

ในปี 2559 พื้นที่เขตเทศบาลเมืองปัตตานี จังหวัดปัตตานี ช่วงวันปกติ(จันทร์ถึงศุกร์) มีอุบัติเหตุมากที่สุด จำนวน 50 ครั้ง รองลงมาวันหยุด(วันเสาร์และอาทิตย์) จำนวน 20 ครั้งและช่วงวันหยุดราชการมีอุบัติเหตุ จำนวน 7 ครั้ง

ในปี 2560 พื้นที่เขตเทศบาลเมืองปัตตานี จังหวัดปัตตานี ช่วงวันปกติ(จันทร์ถึงศุกร์) มีอุบัติเหตุมากที่สุด จำนวน 59 ครั้ง รองลงมาวันหยุด(วันเสาร์และอาทิตย์) จำนวน 27 ครั้งและช่วงวันหยุดราชการมีอุบัติเหตุ จำนวน 7 ครั้ง

ในปี 2561 พื้นที่เขตเทศบาลเมืองปัตตานี จังหวัดปัตตานี ช่วงวันปกติ(จันทร์ถึงศุกร์) มีอุบัติเหตุมากที่สุด จำนวน 75 ครั้ง รองลงมาวันหยุด(วันเสาร์และอาทิตย์) จำนวน 25 ครั้งและช่วงวันหยุดราชการมีอุบัติเหตุ จำนวน 8 ครั้ง

และปี 2562 พื้นที่เขตเทศบาลเมืองปัตตานี จังหวัดปัตตานี ช่วงวันปกติ(จันทร์ถึงศุกร์) มีอุบัติเหตุมากที่สุด จำนวน 89 ครั้ง รองลงมาวันหยุด(วันเสาร์และอาทิตย์) จำนวน 37 ครั้งและช่วงวันหยุดราชการมีอุบัติเหตุ จำนวน 9 ครั้ง

อุบัติเหตุที่เกิดขึ้นในเขตเทศบาลเมืองปัตตานี จ.ปัตตานี ตั้งแต่ปี 2558 - 2562 จำนวน 542 ครั้ง พบว่า ช่วงวันธรรมดามีการเกิดอุบัติเหตุมากที่สุด จำนวน 376 ครั้ง โดยเฉพาะปี 2558 เกิดมากที่สุด จำนวน 103 ครั้ง รองลงมาปี 2562 จำนวน 89 ครั้ง ปี 2561 จำนวน 75 ครั้ง ปี 2560 จำนวน 59 ครั้ง และปี 2559 จำนวน 50 ครั้ง ตามลำดับ ช่วงวันหยุดเสาร์อาทิตย์ โดยเฉพาะปี 2562 เกิดมากที่สุด จำนวน 37 ครั้ง รองลงมาปี 2560 จำนวน 27 ครั้ง ปี 2561 จำนวน 25 ครั้ง ปี 2559 จำนวน 20 ครั้ง และปี 2558 จำนวน 19 ครั้ง ตามลำดับ และในช่วงวันหยุดราชการ จำนวน 128 ครั้ง ปี2562 เกิดมากที่สุด จำนวน 9 ครั้ง ปี 2561 จำนวน 8 ครั้ง และปี2558 ปี2559 และปี2560 จำนวน 7 ครั้ง เมื่อพิจารณาช่วงวันปกติ กับวันหยุดเสาร์อาทิตย์พบว่า วันธรรมดามีอุบัติเหตุ 376 ครั้ง วันหยุดเสาร์อาทิตย์มีอุบัติเหตุ 128 ครั้ง ส่วนวันหยุดราชการ มีสถิติการเกิดอุบัติเหตุ 38 ครั้ง ดังตารางที่ 3

ตารางที่ 3 จำนวนช่วงวันที่เกิดอุบัติเหตุบนท้องถนนในพื้นที่เทศบาลเมืองปัตตานี ในช่วงปี 2558-2562 จำแนกตามวัน

|  |  |  |  |  |  |  |
| --- | --- | --- | --- | --- | --- | --- |
| วันที่เกิด | ปี 2558 | ปี 2559 | ปี 2560 | ปี 2561 | ปี 2562 | หมายเหตุ |
| (ครั้ง) | (ครั้ง) | (ครั้ง) | (ครั้ง) | (ครั้ง) |
| วันจันทร์ | 33 | 14 | 18 | 23 | 23 | 111 |
| วันอังคาร | 22 | 18 | 7 | 11 | 12 | 70 |
| วันพุธ | 10 | 2 | 9 | 12 | 10 | 43 |
| วันพฤหัสบดี | 12 | 4 | 12 | 14 | 21 | 63 |
| วันศุกร์ | 26 | 12 | 13 | 15 | 23 | 89 |
| **รวม** | **103** | **50** | **59** | **75** | **89** | 376 |
| วันเสาร์ | 9 | 7 | 9 | 11 | 11 | 47 |
| วันอาทิตย์ | 10 | 13 | 18 | 14 | 26 | 81 |
| **รวม** | **19** | **20** | **27** | **25** | **37** | **128** |
| วันหยุดราชการ | **7** | **7** | **7** | **8** | **9** | 38 |
| **รวม** | **129** | **77** | **93** | **108** | **135** | 542 |

1.4 เดือนที่เกิดอุบัติเหตุในพื้นที่เขตเทศบาลเมืองปัตตานี จังหวัดปัตตานี

ในปี 2558 พื้นที่เขตเทศบาลเมืองปัตตานี จังหวัดปัตตานี ช่วงเดือนกรกฎาคมมีอุบัติเหตุมากที่สุดจำนวน 18 ครั้ง รองลงมาเดือนพฤษภาคม 14 ครั้ง เดือนกันยายนและเดือนธันวาคม จำนวน 12 ครั้ง

ในปี 2559 พื้นที่เขตเทศบาลเมืองปัตตานี จังหวัดปัตตานี ช่วงเดือนเมษายนมีการเกิดอุบัติเหตุมากที่สุด จำนวน 12 ครั้ง รองลงมาเดือนมกราคม กุมภาพันธ์ พฤษภาคม กรกฎาคม ตุลาคม และเดือนพฤศจิกายน จำนวน 7 ครั้ง และเดือนมีนาคมจำนวน 6 ครั้ง

ในปี 2560 พื้นที่เขตเทศบาลเมืองปัตตานี จังหวัดปัตตานี ช่วงเดือนกรกฎาคมมีการเกิดอุบัติเหตุมากที่สุด จำนวน 14 ครั้ง รองลงมาเดือนมกราคม จำนวน 12 ครั้ง และเดือนเมษายน จำนวน 11 ครั้ง

ในปี 2561 พื้นที่เขตเทศบาลเมืองปัตตานี จังหวัดปัตตานี ช่วงเดือนเมษายนและเดือนธันวาคมมีการเกิดอุบัติเหตุมากที่สุด จำนวน 13 ครั้ง รองลงมาเดือนพฤษภาคม จำนวน 10 ครั้ง เดือนมกราคมและเดือนสิงหาคม จำนวน 9 ครั้ง

และปี 2562 พื้นที่เขตเทศบาลเมืองปัตตานี จังหวัดปัตตานี ช่วงเดือนมกราคมมีการเกิดอุบัติเหตุมากที่สุด จำนวน 15 ครั้ง รองลงมาเดือนมีนาคม จำนวน 14 ครั้ง และเดือนเมษายน จำนวน 13 ครั้ง

อุบัติเหตุที่เกิดขึ้นในเขตเทศบาลเมืองปัตตานี จังหวัดปัตตานี ตั้งแต่ปี 2558 - 2562 จำนวน 542 ครั้ง พบว่าเดือนเมษายนมีอุบัติเหตุเกิดขึ้นมากที่สุด รองลงมาเป็นเดือนกรกฎาคม มกราคม พฤษภาคม กันยายน มีนาคม มิถุนายน ตุลาคม กุมภาพันธ์ ธันวาคม พฤศจิกายน และเดือนสิงหาคมตามลำดับ ดังตารางที่ 4

ตารางที่ 4 จำนวนช่วงเวลาเกิดอุบัติเหตุบนท้องถนนในพื้นที่เทศบาลเมืองปัตตานี ในช่วงปี 2558- 2562 จำแนกตามเดือน

|  |  |  |  |  |  |  |
| --- | --- | --- | --- | --- | --- | --- |
| เดือน | ปี 2558  (ครั้ง) | ปี 2559  (ครั้ง) | ปี 2560  (ครั้ง) | ปี 2561  (ครั้ง) | ปี 2562  (ครั้ง) | รวม |
| 1.มกราคม | 9 | 7 | 12 | 9 | 15 | 52 |
| 2.กุมภาพันธ์ | 9 | 7 | 6 | 8 | 10 | 40 |
| 3.มีนาคม | 9 | 6 | 5 | 8 | 14 | 42 |
| 4.เมษายน | 9 | 12 | 11 | 13 | 13 | 58 |
| 5.พฤษภาคม | 14 | 7 | 10 | 10 | 9 | 50 |
| 6.มิถุนายน | 8 | 5 | 8 | 8 | 12 | 41 |
| 7.กรกฎาคม | 18 | 7 | 14 | 7 | 10 | 56 |
| 8.สิงหาคม | 8 | 5 | 5 | 9 | 9 | 36 |
| 9.กันยายน | 12 | 5 | 10 | 8 | 12 | 47 |
| 10.ตุลาคม | 11 | 7 | 6 | 8 | 9 | 41 |
| 11.พฤศจิกายน | 10 | 7 | 3 | 7 | 12 | 39 |
| 12.ธันวาคม | 12 | 2 | 3 | 13 | 10 | 40 |
| รวม | 129 | 77 | 93 | 108 | 135 | 542 |

## 2 การจัดทำแผนที่การเกิดอุบัติเหตุในพื้นที่เขตเทศบาลเมืองปัตตานี

จากข้อมูลสถิติการเกิดอุบัติเหตุสามารถนำมาจัดทำในรูปแบบของแผนที่ได้ดังนี้

2.1 แผนที่ประเภทของอุบัติเหตุในพื้นที่เทศบาลเมืองปัตตานี

จากการทำแผนที่แสดงประเภทของอุบัติเหตุในพื้นที่เทศบาลเมืองปัตตานี พบว่าโดยรวมแล้วประเภทอุบัติเหตุที่เกิดมากที่สุด คือ รถล้มพลิกคว่ำ จำนวน 291 ครั้ง รองลงมาคือ อุบัติเหตุรถชนกับรถอื่น จำนวน 208 ครั้ง ชนคนเดินถนน จำนวน 19 ครั้ง ชนทรัพย์สินอื่นที่ไม่ใช่รถ จำนวน 18 ครั้ง และเสียหลักด้วยตัวเอง จำนวน 6 ครั้ง โดยเฉพาะทางแยก ทางโค้ง และทางกลับรถ เนื่องจากเป็นสถานศึกษา ที่ทำการและร้านค้าอื่นๆเป็นจำนวนมาก ทำให้จำนวนประชากรในพื้นที่ใช้เส้นทางในการสัญจรค่อนข้างหนาแน่น จึงทำให้มีการใช้รถใช้ถนนไม่เป็นระเบียบ ขาดวินัยในการขับรถ แผนที่แสดงประเภทของอุบัติเหตุในพื้นที่เทศบาลเมืองปัตตานี ตั้งแต่ปี 2558-2562 ดังแผนที่ 1

**Diagram

Description automatically generated with medium confidence**

แผนที่ 1 ประเภทการเกิดอุบัติเหตุในพื้นที่เทศบาลเมืองปัตตานี ปี 2558-2562

จากแผนที่ 1 บริเวณที่เกิดอุบัติเหตุส่วนใหญ่เกิดพื้นที่ถนนสะบารังมากที่สุดเนื่องจากเป็นเส้นทางสายหลักเพื่อใช้เดินทางไปยังสถานที่สำคัญต่างๆ ประเภทอุบัติเหตุที่เกิดขึ้นบ่อยเกิดจากการการล้มพลิกคว่ำ จากการเบรกรถกะทันหันทำให้ล้มรถ บริเวณถนนยะรังหน้าตลาดสดเทศบาลเมือง เนื่องจากมีการใช้พื้นที่ดังกล่าวในช่วงเช้าเป็นจำนวนมากทำให้เกิดอุบัติเหตุในพื้นที่มาก บริเวณพื้นที่ดังกล่าวพื้นที่ค่อนข้างแคบ เกิดจากการจอดรถโดยรอบถนน เป็นต้น

2.2 แผนที่แสดงช่วงเวลาที่เกิดอุบัติเหตุในพื้นที่เทศบาลเมืองปัตตานี

การทำแผนที่ช่วงเวลาเกิดอุบัติเหตุในช่วงปี 2558-2562 ได้แบ่งข้อมูลในการจัดทำแผนที่เป็น 2 ช่วงเวลาคือ ข้อมูลในช่วงเวลา 1.00 – 12.59 น. และ ช่วงเวลา 13.00 – 0.59 น.ดังแสดงในแผนที่ 2 และ 3

Diagram

Description automatically generated

แผนที่ 2 ช่วงเวลาที่เกิดอุบัติเหตุในพื้นที่เทศบาลเมืองปัตตานี ปี 2558-2562 ช่วงเวลา 01:00-12:59 น.

Diagram

Description automatically generated

แผนที่ 3 ช่วงเวลาที่เกิดอุบัติเหตุในพื้นที่เทศบาลเมืองปัตตานี ปี 2558-2562 ช่วงเวลา 13:00-00:59 น.

จากแผนที่ 2-3 ช่วงเวลาที่เกิดอุบัติเหตุมากที่สุดในช่วงเช้า พักเที่ยงและหลังเลิกงาน บริเวณที่เกิดส่วนใหญ่เป็นบริเวณที่เป็นพื้นที่สำนักงาน และสถานศึกษามากที่สุด เช่น บริเวณร.ร เบญจมราชูทิศ หน้าศาลากลาง บริเวณถนนมะกรูด และบริเวณถนนหนองจิก เป็นต้น

3. การศึกษาพื้นที่เสี่ยงต่อการเกิดอุบัติเหตุ

ผลจากการนำข้อมูลจุดเกิดอุบัติเหตุทั้ง 5 ปีมาซ้อนทับกันเพื่อหาความถี่ของบริเวณที่เกิดอุบัติเหตุมากที่สุด พบว่าส่วนใหญ่จะเป็นพื้นที่ที่มีลักษณะเป็นจุดตัด ทางแยก ทางขึ้นสะพาน ทางกลับรถ หน้าสถานที่สำคัญหรือศูนย์การค้าและไม่มีสัญญาณไฟจราจร บริเวณพื้นที่สำคัญมีดังนี้

1) มุมทางแยกวงเวียนหอนาฬิกา เป็นพื้นที่สี่แยก บริเวณเส้นทางดังกล่าวถนนไม่มีสัญญาณไฟจราจร เส้นทางดังกล่าวมีการใช้สัญจรจำนวนมาก และใช้ยานพาหนะโดยขาดความระมัดระวังต่างคนต่างรีบเร่งไม่ปฏิบัติตามกฎจราจร ประกอบกับมียานพาหนะจำนวนมากต่างคนต่างแย่งเส้นทางเพื่อไปยังเป้าหมายของตนเอง ซึ่งส่งผลให้เกิดอุบัติเหตุบริเวณดังกล่าวบ่อย เกิดจากการตัดสินใจไม่เด็ดขาดในการขับของผู้ใช้รถ

2) ทางกลับรถหน้าโรงพยาบาลปัตตานี เป็นพื้นที่ที่ใช้ในการกลับรถ บริเวณดังกล่าวถนนไม่มีสัญญาณไฟจราจร ส่วนใหญ่กลับรถในที่ที่กลับรถไม่ได้ เส้นทางกลับรถดังกล่าวมีจำนวนคนใช้กันจำนวนมาก เพราะเป็นพื้นที่ที่มีสถานที่ราชการ สถานศึกษาใกล้กัน และมีการใช้ถนนทางตรงโดยใช้ความเร็วค่อนข้างสูง ขาดความระมัดระวังในการขับรถและขึ้นอยู่กับการตัดสินใจในการขับขี่ของผู้ใช้พาหนะทำให้เกิดความผิดพลาดในการตัดสินใจ ซึ่งส่งผลให้เกิดอุบัติเหตุบริเวณนี้อยู่บ่อยครั้ง

3) ทางกลับรถหน้าศาลากลางจังหวัด เป็นพื้นที่ทางกลับรถที่มีคนใช้กันมากเพื่อที่จะข้ามไปยังศาลากลางและข้ามกลับไปยังที่อาศัยซึ่งตรงข้ามพื้นที่ศาลากลางเป็นสถานศึกษาขนาดใหญ่จึงทำให้มีจำนวนนักเรียน ครู อาจารย์ หรือบรรดาผู้ปกครองใช้พื้นที่ดังกล่าวจำนวนมาก พื้นที่ในการสัญจร ค่อยข้างติดขัด และไม่มีวินัยในการจราจร ส่วนรถที่วิ่งทางตรงก็ใช้ความเร็วค่อนข้างสูง ทำให้เกิดความผิดพลาดในการตัดสินใจซึ่งส่งผลให้เกิดอุบัติเหตุในบริเวณนี้

4) หน้าศูนย์การค้าไดอาน่า เป็นแหล่งการค้าต่างๆมากมาย ประชาชนมีการใช้พื้นที่บริเวณดังกล่าวเป็นจำนวนมากเนื่องจากเป็นแหล่งการอุปโภคบริโภคและเป็นแหล่งรวบรวมอาหารชั้นเยี่ยม เป็นแหล่งพื้นที่วัฒนธรรมที่โดดเด่นหลายแห่ง ซึ่งพื้นที่ดังกล่าวมีจุดกลับรถทุกพื้นที่เนื่องจากเป็นพื้นที่สองข้างทาง การสัญจรค่อนข้างแคบจึงมีการเกิดอุบัติเหตุในพื้นที่ดังกล่าวอยู่บ่อยครั้ง จำนวนร้านค้าบริเวณข้างทางติดต่อกันเป็นแนวยาว ทำให้ผู้เดินทางสัญจรไปมา เกิดอุบัติเหตุบ่อย และขับเคลื่อนไปได้ช้า ทำให้การสัญจรค่อนข้างติดขัด และอันตรายในต่อการเบียดซ้อนกัน

5) หน้าตลาดมะกรูด เป็นแหล่งการค้ามากมาย ประชาชนมีการใช้พื้นที่บริเวณนี้เป็นจำนวนมากเนื่องจากเป็นแหล่งพื้นที่การการอุปโภคบริโภค เป็นแหล่งรวบรวมอาหารต่างๆตลอดทั้งวัน และบริเวณดังกล่าวยังเป็นพื้นที่ที่ติดสถานที่ราชการสำคัญต่างๆหลายแห่ง ซึ่งพื้นที่ดังกล่าวมีตำแหน่งการกลับรถแทบทุกพื้นที่ ไม่มีสัญญาณไฟจราจรตลอดทาง เวลากลับรถค่อนข้างลำบากเนื่องจากพื้นที่ดังกล่าวค่อนข้างแคบ ทำให้มีการเกิดอุบัติเหตุในพื้นที่ดังกล่าวอยู่บ่อยครั้ง การจราจรค่อนข้างหนาแน่นและติดขัดในช่วงเร่งด่วน เช่น ช่วงเวลาไปทำงาน และหลังเลิกงาน

6) หน้าวิทยาลัยการอาชีวะปัตตานี เป็นพื้นที่สถานศึกษาขนาดใหญ่ มีจำนวนนักเรียน ครู อาจารย์ หรือบรรดาผู้ปกครองใช้พื้นที่ดังกล่าวจำนวนมาก พื้นที่ในการสัญจร ค่อยข้างติดขัด การจราจรติดขัด รถที่วิ่ง ทางตรงก็ใช้ความเร็วค่อนข้างสูง การขับรถหรือการสัญจรไปมาขึ้นกับการตัดสินใจในการขับขี่ของผู้ใช้ยานพาหนะทำให้เกิดความผิดพลาดในการตัดสินใจซึ่งส่งผลให้เกิดอุบัติเหตุในบริเวณนี้เป็นพื้นที่ทางกลับรถที่มีคนใช้กันมากเพื่อที่จะข้ามไปยังพื้นที่ตรงข้ามเพื่อกลับไปยังที่พักอาศัย

7) ทางแยกจะบังติกอ เป็นพื้นที่สี่แยก บริเวณดังกล่าวถนนไม่มีสัญญาณไฟจราจร ประชาชนในพื้นที่และนอกพื้นที่ใช้สัญจรกันเป็นจำนวนมาก เนื่องจากเป็นแหล่งการค้ามากมาย ทำให้มีการใช้รถใช้ถนนโดยประมาทและขาดความเป็นระเบียบในการขับรถ ในการขับรถขึ้นอยู่กับการตัดสินใจในการขับขี่ของผู้ใช้พาหนะทำให้เกิดความผิดพลาดในการตัดสินใจ ซึ่งส่งผลให้เกิดอุบัติเหตุบริเวณบ่อยครั้ง และเนื่องจากเป็นพื้นที่สี่แยก ต่างคนต่างรีบเร่งเพื่อต้องการไปถึงเป้าหมายของตนเอง จึงทำให้เกิดอุบัติเหตุจากการตัดสินใจที่ผิดพลาด

8) บริเวณถนนพื้นที่ห้างทองนายเหล็กใกล้ตลาดเทศวิวัฒน์ เป็นแหล่งจำหน่ายสินค้าหลากหลายประเภท แหล่งการค้ารวมไปถึงแหล่งท่องเที่ยวที่สำคัญ จึงทำให้มีการใช้รถใช้ถนนบริเวณดังกล่าวจำนวนมาก แต่เนื่องจากพื้นที่ในการสัญจรค่อนข้างแคบและแออัด มีการจอดรถตลอดสองข้างทาง มีสัญญาณไฟจราจรตรงทางสี่แยกหนึ่งจุด พื้นที่ดังกล่าวมีการอุบัติเหตุไม่ค่อยรุนแรงแต่เสียหายด้านเครื่องยนต์เป็นส่วนใหญ่ เนื่องจากเป็นพื้นที่แคบจึงทำให้การจราจรเคลื่อนตัวได้ช้าและเป็นไปด้วยความยากลำบาก

9) พื้นที่สี่แยกทางไปตลาดเทศวิวัฒน์ ซึ่งบริเวณนี้ถนนไม่มีสัญญาณไฟจราจร มีคนใช้สัญจรในพื้นที่ดังกล่าวกันมาก และมีการใช้รถโดยประมาทในการขับรถขึ้นอยู่กับการตัดสินใจในการขับขี่ของผู้ใช้พาหนะทำให้เกิดความผิดพลาดในการตัดสินใจซึ่งส่งผลให้เกิดอุบัติเหตุบริเวณบ่อยครั้ง เนื่องจากเป็นพื้นที่สี่แยก ต่างคนต่างรีบร้อน เพื่อต้องการไปยังเป้าหมายให้เร็ว

10) ทางแยกทางไปโรงเรียนเบญจมราชูทิศ เป็นพื้นที่ที่มีการเกิดอุบัติเหตุบ่อยครั้ง แม้อาจจะมีสัญญาณไฟจราจรครบถ้วน แต่ก็ยังมีการเกิดอุบัติได้เช่นเดียวกัน เช่นการขับขี่ฝ่าไฟแดง และการขับรถเร็วโดยประมาทซึ่งพื้นที่ดังกล่าวเป็นพื้นที่กว้างและโล่งจึงทำให้เกิดความไม่ระมัดระวังของการขับขี่ อาจมีการใช้เทคนิคต่างๆบนถนนและเป็นพื้นที่ ที่มีการใช้รถใช้ถนนจำนวนมากและค่อนข้างหนาแน่น บริเวณดังกล่าวเป็นพื้นที่ที่มีการใช้ถนนค่อนข้างบ่อย เนื่องจากบริเวณดังกล่าวเป็นทางแยกหลายสาย และเป็นสายสำคัญทั้งสิ้น เนื่องจากเป็นพื้นที่ราชการ และสถานศึกษาที่สำคัญในพื้นที่เทศบาลเมือง

11) หน้าตลาดสดเทศบาลเมืองปัตตานี พื้นที่บริเวณนี้เป็นพื้นที่ถนนที่ไม่มีสัญญาณไฟจราจร แต่มีการใช้สัญจรไปมาในพื้นที่ดังกล่าวกันมาก และค่อนข้างหนาแน่น การใช้รถโดยประมาทขาดความเป็นระเบียบในการขับรถและขึ้นอยู่กับการตัดสินใจในการขับขี่ของผู้ใช้พาหนะทำให้เกิดความผิดพลาดในการตัดสินใจซึ่งส่งผลให้เกิดอุบัติเหตุบริเวณดังกล่าวบ่อยครั้ง เนื่องจากเป็นแหล่งการค้าขายของสดทุกวันมีการจอดรถตลอดฝั่งจึงทำให้พื้นที่ในการใช้ถนนแคบจึงทำให้เกิดอุบัติเหตุบ่อย การขับขี่บริเวณดังกล่าวค่อนข้างเคลื่อนตัวได้ไปอย่างได้ช้า และต้องระมัดระวังในการขับขี่

12) บริเวณตลาดสดเทศวิวัฒน์1 เป็นย่านการค้าที่มีการจำหน่ายอาหารจึงทำให้การสัญจรค่อยข้างติดขัด และจำนวนรถในพื้นที่มีจำนวนมากขึ้นตามไปด้วย พื้นที่ในการสัญจรค่อนข้างแคบทำให้การสัญจรยากลำบาก มีการเกิดอุบัติเหตุบ่อยครั้ง เกิดการเฉี่ยวชนเกิดขึ้นเป็นเรื่องปกติ เนื่องจากมีการค้าขายตลอดข้างทาง การสัญจรเคลื่อนตัวได้ช้าและค่อนข้างลำบาก

**สรุปผลและอภิปรายผล**

ประเภทอุบัติเหตุในพื้นที่เขตเทศบาลเมืองปัตตานีปี 2558-2562 โดยรวมแล้วอุบัติเหตุที่เกิดมากที่สุด คือ รถล้มพลิกคว่ำมากที่สุด ซึ่งสอดคล้องกับงานปิยะวัฒน์ คัมภีระ(2558) รองลงมาคือ อุบัติเหตุรถชนกับรถอื่น ชนคนเดินถนน ชนทรัพย์สินอื่นที่ไม่ใช่รถ และเสียหลักด้วยตัวเอง ตามลำดับ ปีที่เกิดอุบัติเหตุมากที่สุด คือปี พ.ศ. 2562 จำนวน 135 ครั้ง ปีที่เกิดอุบัติเหตุน้อยที่สุดคือ ปี พ.ศ. 2559 จำนวน 77 ครั้ง จะเห็นว่ามีความแตกต่างกัน 2 เท่าตัว ดังนั้น ควรมีการรณรงค์และป้องกันการเกิดอุบัติเหตุในทุกๆปี เพื่อป้องกันความสูญเสียจากอุบัติเหตุบนท้องถนน การขับขี่บนท้องถนนควรระมัดระมัด และในการตัดสินใจอย่างเด็ดขาดโดยคำนึงถึงหลักการที่ถูกต้องและปฏิบัติตามกฎจราจรอย่างเคร่งครัด เพื่อป้องกันภัยอันตรายจากอุบัติเหตุบนท้องถนนทุกกรณี

ช่วงเวลาที่เกิดอุบัติเหตุในพื้นที่เขตเทศบาลเมืองปัตตานี จังหวัดปัตตานี ตั้งแต่ปี 2558 - 2562 จำนวน 542 ครั้ง พบว่า ช่วงเวลา 17.00-17.59 น. และ 15:00-15:59 น. มีการเกิดอุบัติเหตุมากที่สุด จำนวน 45 ครั้ง รองลงมาช่วงเวลา 16.00-16.59 น. มีการเกิดอุบัติเหตุ จำนวน 44 ครั้ง ช่วงเวลา 11:00-11:59 น. และ 14:00-14:59 น. จำนวน 40 ครั้ง ตามลำดับ ซึ่งสอดคล้องกับงานวิจัยของปิยะวัฒน์ คัมภีระ(2558) และทับทิม วิเศษสุมน(2556) เกี่ยวกับการศึกษารูปแบบด้านเวลาของการเกิดอุบัติเหตุทางถนน ที่พบว่าช่วงเวลาการเข้างานและเลิกงานเป็นช่วงเวลาที่เกิดอุบัติเหตุมากที่สุด

พื้นที่ที่เกิดอุบัติเหตุบ่อยครั้ง ได้แก่ ตำบลสะบารังเนื่องจากเป็นแหล่งเศรษฐกิจชุมชนหนาแน่น มีสถานที่ราชการและสถานศึกษาหลายแห่งจึงทำให้เกิดอุบัติเหตุบ่อยที่สุด รองลงมา คือ ตำบลอาเนาะรูที่เป็นบริเวณย่านการค้าและย่านวัฒนธรรม และสุดท้ายตำบลจะบังติกอ ซึ่งพื้นที่ดังกล่าวเป็นพื้นที่ที่อยู่ในช่วงค่อนข้างเสี่ยง เนื่องจากมีสถานที่ราชการและสถานศึกษา

**ข้อเสนอแนะ**

จากการศึกษาข้อมูลการเกิดอุบัติเหตุและจัดทำแผนที่การเกิดอุบัติเหตุในพื้นที่ของเทศบาลเมืองปัตตานีในช่วงปี 2558-2562 ทำให้เห็นภาพรวมของการเกิดอุบัติเหตุในรอบ 5 ปี และช่วงเวลาต่างๆ ว่ามีบริเวณหรือถนนสายใดบ้างที่มักเกิดอุบัติเหตุ และมักเกิดในช่วงเวลาใด ซึ่งจะเป็นประโยชน์ต่อผู้ที่เกี่ยวข้องในการวางแผน ออกแบบหรือจัดการการจราจรเพื่อให้ผู้ที่ใช้รถใช้ถนนสามารถสัญจรได้อย่างปลอดภัย

**เอกสารอ้างอิง**

ทับทิม วิเศษสุมน. (2556). **การวิเคราะห์รูปแบบด้านเวลาและสถานที่ของอุบัติเหตุทางถนนในพื้นที่สถานีตำรวจนครบาลประชาชื่น**. ภาควิชาภูมิศาสตร์ คณะอักษรศาสตร์จุฬาลงกรณ์มหาวิทยาลัย.

ปิยะวัฒน์ คำภีระ. (2558). **การศึกษารูปแบบและช่วงเวลาของการเกิดอุบัติเหตุทางถนน กรณีศึกษาเทศบาลนครพิษณุโลก**. วิทยานิพนธ์ระดับปริญญาตรี,มหาวิทยาลัยนเรศวร

ศูนย์ข้อมูลอุบัติเหตุเพื่อเสริมสร้างวัฒนธรรมความปลอดภัยทางถนน (2563). **อุบัติเหตุทางถนน จังหวัดปัตตานี**.[ออนไลน์].สืบค้นจาก <http://www.thairsc.com> (สืบค้นเมื่อ 18 ธันวาคม 2563)